Quins canals inclou la Corporació Catalana de Mitjans Audiovisuals?
La reordenació de freqüències de televisió digital terrestre pel Segon Dividend Digital, que ha d'alliberar espai radioelèctric per al desplegament de la telefonia mòbil 5G, obliga des d'avui a resintonitzar els canals a la majoria de comarques de Catalunya. El canvi de freqüència ha generat problemes a Catalunya Nord, que han deixat de rebre el senyal del múltiplex de la Corporació Catalana de Mitjans Audiovisuals (que inclou TV3, el 33, 3/24, Esport 3 i IB3) per incompatibilitat entre els canals dels estats espanyol i francès. Malgrat tot, fonts de TV3 han explicat a VilaWeb que ja treballen en una solució que garanteixi la continuïtat de les emissions a Catalunya Nord. Les úniques comarques on no caldrà resintonitzar els canals són l'Alt Penedès, l'Anoia, el Baix Llobregat, el Barcelonès, el Garraf, el Maresme, el Vallès Occidental i el Vallès Oriental. Cal tenir en compte, a més, que aquesta mesura no afecta només les cadenes de la CCMA, sinó totes les que fins ara s'ubicaven a la franja entre 694 i 790 MHz de l'espectre radioelèctric. Als habitatges unifamiliars amb antena individual i els edificis amb amplificador de banda ampla (immobles de fins a 3 o 4 domicilis) n'hi ha prou amb resintonitzar els canals amb el comandament del televisor.
TV3, el 33, 3/24, Esport 3 i IB3